ลุ้น SUN ไตรมาส 1 โตเท่าตัว โบรกอัพเป้า 7 บาท
โบรกคาด SUN กำไรไตรมาส 1/66 ที่ 65 ล้านบาท เพิ่มขึ้น 116% จากช่วงปีก่อน รับรายได้ขยายตัว พร้อมอัตรากำไรขั้นต้นเพิ่ม ปรับคำแนะนำเป็น “ซื้อ” เพิ่มราคาเป้าหมายเป็น 7 บาท
โบรกคาดกำไร SUN ไตรมาส 1/66 ที่ 65 ล้านบาท เพิ่มขึ้น 116% รับรายได้ขยายตัว-กำไรขั้นต้นเพิ่ม ปรับคำแนะนำเป็น “ซื้อ” อัพเป้า 7 บาท
29 เม.ย. 2566

บล.ดาโอ ระบุในบทวิเคราะห์ ประเมินว่า บริษัท ซันสวีท จำกัด (มหาชน) หรือ SUN สามารถทำกำไรสุทธิไตรมาส 1 ปี 2566 อยู่ที่ 65 ล้านบาท เพิ่มขึ้น 116% เมื่อเทียบกับช่วงเดียวของปีก่อน และเพิ่มขึ้น 79% จากไตรมาสก่อน
สำหรับกำไรขยายตัวเมื่อเทียบกับช่วงเดียวของปีก่อน โดยมาจาก 1) รายได้ขยายตัว เพิ่มขึ้น 24% เมื่อเทียบกับช่วงเดียวของปีก่อน ซึ่งจากปริมาณวัตถุดิบที่ปรับตัวเพิ่มขึ้น โดยบริษัทมีการวางแผนวัตถุดิบที่ดีขึ้น ทำให้ตอบสนองคำสั่งซื้อของลูกค้าได้ทัน อีกทั้งสินค้า RTE ยังคงขยายตัวต่อเนื่องจากการเปิดประเทศเต็มรูปแบบ (2) อัตรากำไรขั้นต้น (GPM ) ขยายตัวเมื่อเทียบกับช่วงเดียวของปีก่อน จากการปรับขึ้นราคา และ utilization rate ที่ปรับตัวดีขึ้น และต้นทุนกระป๋องปรับตัวลดลง 10-15% ด้านกำไรที่ขยายตัวจากไตรมาสก่อน จากรายได้ที่ปรับตัวเพิ่มขึ้น จาก pent up demand จากอุทกภัยในไตรมาส 4 ปี 256
นอกจากนี้ฝ่ายวิจัย ระบุว่าจากงวดเดียวปีก่อน และไตรมาสก่อนหน้าเพิ่มขึ้น จาก 1) รายได้ที่ขยายตัวต่อเนื่องโดยในประเทศมีแผนออกสินค้า RTE ใหม่อีก 2 SKUs คาดยอดขายแตะ 1 แสนชิ้นต่อวัน จาก 8 หมื่นชิ้นต่อวันในปัจจุบันและการท่องเที่ยวฟื้นตัวทำให้ HoReCa ขยายตัว ด้านรายได้ต่างประเทศขยายตัวจากการขึ้นราคา, pent up demand และขยายฐานลูกค้าใหม่ โดยในวันที่ 23-27 พ.ค. Thai Fex คาดว่า SUN จะได้รับออเดอร์เพิ่มและสามารถทยอยส่งมอบได้ตั้งแต่ปลายไตรมาส 2 ปี 2566 (2) คาดอัตรากำไรขั้นต้น (GPM) ขยายตัวจาก utilization rate ที่ดี อีกทั้งต้นทุนกระป๋องยังคงปรับตัวลดลงต่อเนื่องอีก 3-4%
ขณะเดียวกัน ปรับประมาณการกำไรสุทธิปี 2566 ขึ้น 55% และในปี 2567 ขึ้น 53% ตามลำดับ สะท้อนผลประกอบการที่ฟื้นตัวเร็ว และ GPM ที่ดีกว่าคาดจากการวางแผนวัตถุดิบที่ดีขึ้น และต้นทุน packaging ที่ลดลง สำหรับปี 2566 ประเมินกำไรสุทธิที่ 256 ล้านบาท (เพิ่มขึ้น 104% เทียบกับช่วงเดียวของปีก่อน ซึ่งจาก 1) รายได้รวมขยายตัวเพิ่มขึ้น 20% เทียบกับช่วงเดียวของปีก่อน โดยรายได้ในประเทศขยายตัวเพิ่มขึ้น 23% เทียบกับช่วงเดียวของปีก่อน จากการบริโภคในประเทศที่ฟื้นตัวและออกสินค้าใหม่ อีกทั้งลูกค้ากลุ่ม HoReCa กลับมาฟื้นตัวและรายได้ต่างประเทศโตต่อเนื่องเพิ่มขึ้น 15% เทียบกับช่วงเดียวของปีก่อน จากการขยายฐานลูกค้าใหม่เพิ่มและการปรับราคาขึ้นและ (2) GPM ขยายตัวจากต้นทุน packaging และพลังงานที่ปรับตัวลดลง สำหรับปี 2567 ประเมินกำไรสุทธิที่ 318 ล้านบาท เพิ่มขึ้น 25% เมื่อเทียบกับช่วงเดียวของปีก่อน ซึ่งจากรายได้ที่ขยายตัวในทุกธุรกิจ และ GPM ขยายตัว
ทั้งนี้ ปรับคำแนะนำขึ้นเป็น “ซื้อ” และปรับราคาเป้าหมายขึ้นเป็น 7.00 บาท อิงค่า PER เท่า 18.0 เท่า (เดิม 4.50 บาทอิง 2566 PER 18.0 เท่า) พร้อมกับชอบ SUN จาก valuation ที่ไม่แพงโดยเทรดที่ PER 11.3 เท่า เทียบกับกำไรฟื้นตัวอย่างมีนัยสำคัญ 2565-2567 EPS อัตราเฉลี่ย (CAGR) ที่ 59% และยังมี upside จากการขยายตลาดสู่ประเทศใหม่ๆ